ສູນກາງແນວລາວສ້າງຊາດ
Lao Front For National Development
ປະທານ ສນຊ ພົບປະໂອ້ລົມ ອົງການພຸດທະສາສະໜາ
ໃນວັນທີ 24 ສິງຫາ 2022 ນີ້, ທ່ານ ສິນລະວົງ ຄຸດໄພທູນ ກໍາມະການກົມການເມືອງສູນກາງພັກ, ປະທານສູນກາງແນວລາວສ້າງຊາດ ໄດ້ພົບປະກັບຄະນະກໍາມະການບໍລິຫານງານ ສູນກາງອົງການພຸດທະສາສະໜາ ສໍາພັນ ແຫ່ງ ສປປ ລາວ ເຂົ້າຮ່ວມຂອງພຣະອາຈານໃຫຍ່ມະຫາ ບຸນມາ ສິມມາພົມ ປະທານສູນກາງ ອພສ, ພຣະອາຈານໃຫຍ່ ມະຫາ ເຫວດ ມະເສໄນ, ຮອງປະທານສູນກາງ ອພສ , ມີບັນດາທ່ານຮອງປະທານ ສນຊ, ກໍາມະການ ສນຊ, ມີຜູ້ຕາງໜ້າຈາກກະຊວງພາຍໃນ, ກະຊວງປ້ອງກັນຄວາມສະຫງົບ, ພຣະສົງ-ສາມະເນນ ເຂົ້າຮ່ວມທີ່ ຫໍທໍາມະສະພາ.
ໃນໂອກາດນີ້, ໄດ້ຮັບຟັງການລາຍງານຫຍໍ້ກ່ຽວກັບການເຄື່ອນໄຫວວຽກງານຂອງອົງການພຸດທະສາສະໜາສໍາພັນ ແຫ່ງ ສປປ ລາວ ສະໄໝທີ VII ແມ່ນອົງການບໍລິຫານສູງສຸດໃນລະບົບການຈັດຕັ້ງພຣະພຸດທະສາສະໜາຢູ່ ສປປ ລາວ ມີພາລະບົດບາດໃນການຄຸ້ມຄອງບໍລິຫານ, ການປົກຄອງສົງ, ການສຶກສາສົງ, ການເຜີຍແຜ່ສິນລະທໍາ ແລະ ປະຕິບັດກໍາມະຖານ, ສາທາຣະນຸປະການ, ການຕ່າງປະເທດ, ການຈັດຕັ້ງປະຕິບັດພຣະທໍາມະວິໄນ ລວມທັງການເຕົ້າໂຮມຄວາມສາມັກຄີພຸດທະສາສະນິກະຊົນ ແລະ ປະຊາຊົນລາວບັນດາເຜົ່າ, ການພົວພັນສາກົນກ່ຽວກັບສາສະໜາ ພ້ອມກັນປະກອບສ່ວນຈັດຕັ້ງຜັນຂະຫຍາຍ 2 ວາລະແຫ່ງຊາດໃນການແກ້ໄຂບັນຫາຄວາມຫຍຸ້ງຍາກທາງດ້ານເສດຖະກິດ ການເງິນ ແລະ ການແກ້ໄຂບັນຫາຢາເສບຕິດ.
ທ່ານ ປະທານ ສນຊ ໄດ້ໃຫ້ຮູ້ວ່າ ເພື່ອເປັນການເສີມຂະຫຍາຍມູນເຊື້ອອັນດີງາມຂອງແນວລາວສ້າງຊາດ, ເພີ່ມທະວີຄວາມສາມັກຄີເປັນປຶກແຜ່ນຂອງປວງຊົນລາວທັງຊາດ, ເຕົ້າໂຮມກໍາລັງແຮງຂອງປະຊາຊົນທຸກຊັ້ນຄົນ ປະກອບສ່ວນຢ່າງແຂງແຮງເຂົ້າໃນພາລະກິດປົກປັກຮັກສາ-ສ້າງສາປະເທດຊາດ ແລະ ຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ XI ຂອງພັກ ໃຫ້ບັນລຸຜົນເປັນຈິງ; ພວກເຮົາຄວນເປັນຫຼັກແຫຼ່ງການເຕົ້າໂຮມຄວາມສາມັກຄີປອງດອງທົ່ວປວງຊົນລາວທັງຊາດ, ຊຶ່ງເປັນປັດໄຈພື້ນຖານ ແລະ ຮັກສາສະຖຽນລະພາບທາງການເມືອງ, ຄວາມສະຫງົບທາງສັງຄົມ, ກໍຄືການສ້າງສາພັດທະນາປະເທດຊາດ, ຄວາມເປັນຈິດໜຶ່ງໃຈດຽວ ຂອງປະຊາຊົນລາວ ແລະ ທຸກຊັ້ນຄົນ ພາຍໃຕ້ການນໍາພາຂອງພັກ. ທ່ານຍັງໄດ້ເນັ້ນບາງເນື້ອໃນກ່ຽວກັບການເຜີຍແຜ່ສິນລະທໍາ, ນັກເທດສາສະໜາໃຫ້ຖືກຕ້ອງຕາມກົດໝາຍ ແລະ ຫຼັກທໍາ ຄໍາສອນ ຂອງ ສາສະໜາ ໃຫ້ສອດຄ່ອງກັບດໍາລັດ 315/ນຍ ນອກຈາກນີ້, ທ່ານຍັງໄດ້ໃຫ້ຮູ້ວ່າ: ໃນເວລາທີ່ປະເທດເຮົາພົບຄວາມຫຍຸ້ງຍາກດ້ານເສດຖະກິດ-ການເງິນ: ເງິນເຟີ້, ນໍ້າມັນແພງ, ຄ່າຄອງຊີບສູງທີ່ໄດ້ສ້າງຜົນກະທົບໂດຍກົງຕໍ່ຊີວິດການເປັນຢູ່ຂອງປະຊາຊົນລາວບັນດາເຜົ່າ. ສະນັ້ນ ພວກເຮົາຕ້ອງເພີ່ມທະວີຄວາມສາມັກຄີເປັນປຶກແຜ່ນໃນວົງຄະນາຍາດແຫ່ງຊາດລາວ ເປັນຈິດໜຶ່ງໃຈດຽວທົ່ວພັກ, ທົ່ວປວງຊົນບັນດາເຜົ່າ, ບົນຈິດໃຈເພີ່ມທະວີນໍ້າໃຈຮັກຊາດ, ຮັກບ້ານເກີດເມືອງນອນຂອງຕົນຢ່າງດູດດື່ມ ດ້ວຍການປະພຶດ, ດ້ວຍການກະທໍາ ແລະ ດ້ວຍຄວາມຕື່ນຕົວ ເສຍສະຫຼະແຮງກາຍແຮງໃຈ, ສະຕິປັນຍາຂອງຕົນເພື່ອປະກອບສ່ວນຊອກທາງອອກ, ຊອກທາງແກ້ໄຂ, ພ້ອມກັນອົດກັ້ນ, ອົດທົນ ຜ່ານຜ່າຄວາມຫຍຸ້ງຍາກດັ່ງກ່າວໃຫ້ໄດ້ຮັບຜົນສໍາເລັດ.
ບກ: ກົງແກ້ວ ທໍາມະໂຄດ
ຂ່າວ+ພາບ: ສຸວັນລີ
info@lfnd.org.la | 021 213754 | (856-21) 453191